En glad Jørn Pedersen Det var en meget glad vognmand i skikkelse af Jørn Pedersen, fra Jørns Busrejser, der d. 31. oktober fik overrakt en bonuscheck på 25.000 kr. af NT's nye formand, Thomas Kastrup-Larsen. Bonuschecken uddeles årligt og er førstepræmien i NT's bonusmodel. Jørn Pedersen vandt dermed for fjerde år i træk. Kvalitetssystem hos NT Bonusmodellen er udarbejdet af NT og entreprenørerne i fællesskab og udgør NT's kvalitetssystem. Ud fra en række parametre måles entreprenørernes leverede kvalitet i og omkring den daglige buskørsel. Førstepræmien er gået til den entreprenør, der i bonusåret 2007/2008 har opnået den højeste indeksscore i forhold til de parametre bonusmodellen måler på. Kundeundersøgelse Datagrundlaget for bonusopgørelsen 2007/2008 bygger på NT's årlige kundeundersøgelse, der er foretaget i november 2007. Desuden bygger den på kontrollørobservationer, som foretages i busserne, regularitetsmålinger der er foretaget på busterminaler og endestationer samt på administrative oplysninger som NT får, bl.a. via passagerer og Trafikservice. 19 forskellige måder Der er i alt målt på 19 parametre inden for områderne pålidelighed/præcision, chaufførservice og busstandard. Disse parametre er regnet sammen til et indekstal, og værdien af dette tal afgør, om der er vundet bonus eller ej på den enkelte busrute eller grupper af busruter. Millioner i bonus Bonuspuljen for bonusåret 2006/2007 er 2.192.652 kr. for regionalruter samt bybuskørslen i Hobro, Brønderslev, Frederikshavn og Hjørring. For bybuskørslen i Aalborg er den samlede bonussum 1.913.176 kr.

Referat:
NT har netop uddelt millioner i bonus til buschaufførerne. For fjerde år i træk gik den største pris til Jørns Busrejser.